
Megszorított párosítás feladatok

Adott egy G=(S,T;E) páros gráf, melyre S={s1,...,sn}, egy d pozitív egész és egy súlyfüggvény az éleken. A d-távolságú párosítás feladatban olyan maximális súlyú M élhalmazt keresünk, amelyre minden S-beli csúcs foka legfeljebb 1, illetve ha sit, sjt benne van M-ben, akkor si és sj távolsága -- tehát az |i-j| érték -- legalább d.
A d-távolságú párosítás feladathoz szorosan kapcsolódik az úgynevezett k-szoros párosítás feladat, melyben a G=(S,T;E) páros gráfban adottak az S csúcshalmaznak S1,...,Sk részhalmazai, melyeknek az uniója az egész S, és egy súlyfüggvény az éleken. Olyan maximális súlyú élhalmazt keresünk, amelyet megszorítva az (Si,T) halmazokra párosítást kapunk minden i=1,...,k-ra.
Mindkét feladatról ismert, hogy NP-teljes annak az eldöntése, hogy van-e teljes (S-et fedő) élhalmaz. A dolgozatban bebizonyítjuk a feladatok közelíthetetlenségét, pontosabban azt, hogy már a súlyozatlan változatokra sem adható tetszőleges epszilonra (1+epszilon)-közelítő algoritmus (ha P nem egyenlő NP-vel). Ezen kívül konstans-közelítő algoritmusokat adunk a k-szoros párosítás feladatra és egy felső becslést az egészértékűségi hézagra. A d-távolságú párosítás feladat kapcsán azt a kérdést is megvizsgáljuk, amelyben az S halmaz csúcsainak keressük egy olyan permutációját, melyre a maximális súlyú d-távolságú párosítás a lehető legnagyobb. Az optimális permutáció megtalálására adunk egy polinomiális algoritmust, és megmutatjuk, hogy ha az S-ben minden csúcs foka legfeljebb r lehet, akkor az optimális permutáció megtalálása NP-nehéz minden r esetén, ahol r legalább 2.
Egy újszerű módszert használva igazoljuk, hogy a ciklikus d-távolságú párosítás feladatra vonatkozó egészértékűségi hézag legfeljebb 2-1/d, ha S elemszáma osztható (2d-1)-gyel. Megmutatjuk, hogy ez a becslés pontos minden d esetén. Továbbá igazoljuk, hogy a nem ciklikus d-távolságú párosítás feladat esetén az egészértékűségi hézag legfeljebb 2-2/d -- ezzel javítva a korábbi legjobb ismert becslésen.



